Document ID: 32018D1192

Reference:
22.8.2018
MT
Il-Ġurnal Uffiċjali tal-Unjoni Ewropea
L 211/1
DEĊIŻJONI TA' IMPLIMENTAZZJONI TAL-KUMMISSJONI (UE) 2018/1192
tal-11 ta' Lulju 2018
dwar l-attivazzjoni ta' sorveljanza msaħħa għall-Greċja
(notifikata bid-dokument C(2018) 4495)
(It-test bil-Grieg biss huwa awtentiku)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 472/2013 tal-Parlament Ewropew u tal-Kunsill tal-21 ta' Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b'diffikultajiet gravi fir-rigward tal-istabbiltà finanzjarja tagħhom (1), u b'mod partikolari l-Artikolu 2(1) tiegħu,
Billi:
(1)
Sa mill-2010, il-Greċja bdiet tirċievi assistenza finanzjarja mill-Istati Membri taż-żona tal-euro. Speċifikament, b'appoġġ għall-ewwel Programm ta' Aġġustament Makroekonomiku, bejn Mejju 2010 u Diċembru 2011 il-Greċja rċeviet EUR 52 900 miljun ta' self bilaterali mill-Istati Membri taż-żona tal-euro li l-munita tagħhom hija l-euro, miġbura mill-Kummissjoni taħt il-Faċilità ta' Self Griega; b'appoġġ għat-tieni Programm ta' Aġġustament Makroekonomiku, bejn Marzu 2012 u Frar 2015 il-Greċja rċeviet self addizzjonali pprovdut mill-Faċilità Ewropea ta' Stabbiltà Finanzjarja ta' EUR 130 900 miljun (2); u bejn Awwissu 2015 u Ġunju 2018 il-Greċja rċeviet ammont addizzjonali ta' EUR 59 900 miljun (3) f'forma ta' self mill-Mekkaniżmu Ewropew ta' Stabbiltà. B'kollox, l-obbligazzjonijiet pendenti tal-Greċja lejn l-Istati Membri taż-żona tal-euro, il-Faċilità Ewropea ta' Stabbiltà Finanzjarja u l-Mekkaniżmu Ewropew ta' Stabbiltà jammontaw għal total ta' EUR 243 700 miljun. Barra minn hekk, b'appoġġ għall-ewwel u t-tieni Programmi ta' Aġġustament Ekonomiku, il-Greċja rċeviet ukoll għajnuna finanzjarja mill-Fond Monetarju Internazzjonali, li jammontaw għal EUR 32 100 miljun.
(2)
L-assistenza finanzjarja tal-Mekkaniżmu Ewropew ta' Stabbiltà se tiskadi fl-20 ta' Awwissu 2018.
(3)
Il-kundizzjonijiet ta' politika għall-assistenza finanzjarja tal-Mekkaniżmu Ewropew ta' Stabbiltà ġew stipulati fid-Deċiżjoni ta' Implimentazzjoni tal-Kunsill (UE) 2016/544 (4), li sussegwentement ġiet emendata mid-Deċiżjoni ta' Implimentazzjoni tal-Kunsill (UE) 2017/1226 (5). Il-kondizzjonalità tal-politika kienet ulterjorment dettaljata fil-Memorandum ta' Qbil tal-Mekkaniżmu Ewropew ta' Stabbiltà u fil-Kondizzjonalità tal-Politika (“Memorandum ta' Qbil”) iffirmata mill-Kummissjoni, f'isem il-Mekkaniżmu Ewropew ta' Stabbiltà, u mill-Greċja fid-19 ta' Awwissu 2015 u l-erba' emendi sussegwenti tagħha.
(4)
Fil-qafas tal-assistenza finanzjarja tal-Mekkaniżmu Ewropew ta' Stabbiltà, il-Greċja implimentat għadd kbir ta' riformi li jkopru firxa wiesgħa ta' oqsma ta' politika ta' (i) sostenibbiltà fiskali; (ii) stabbiltà finanzjarja; (iii) riformi strutturali biex jitjiebu l-kompetittività u t-tkabbir; u (iv) l-amministrazzjoni pubblika. Filwaqt li jibnu fuq l-għadd sostanzjali ta' azzjonijiet implimentati taħt il-programm, jenħtieġ li riformi istituzzjonali u strutturali ewlenin jitkomplew fuq perjodu medju ta' żmien sabiex jiġu żgurati t-tlestija u l-effikaċja sħiħa tagħhom.
(5)
B'riżultat tal-azzjonijiet meħuda mill-gvern Grieg, żbilanċi fiskali u tal-fluss esterni fil-biċċa l-kbira ġew ikkoreġuti. Il-bilanċ ġenerali tal-amministrazzjoni pubblika kien wieħed pożittiv fl-2016 u fl-2017 u l-Greċja tinsab fit-triq it-tajba biex tilħaq il-mira ta' surplus primarju ta' 3,5 % tal-Prodott Gross Domestiku fl-2018 u tul it-terminu medju. Is-self nett estern qaleb għall-pożittiv fl-2015, u wera biss defiċits żgħar minn hemm 'il quddiem. L-ekonomija bdiet tirkupra, bi tkabbir ta' 1,4 % fl-2017, u l-qgħad qed jonqos. Il-Greċja tejbet il-pożizzjoni tagħha fl-ordni tal-komponenti strutturali ta' indikaturi tal-prestazzjoni li jqabblu bejn il-pajjiżi.
(6)
Minkejja din ir-riforma, il-Greċja għadha qed tesperjenza żbilanċi u vulnerabbiltajiet sinjifikanti fl-istokk akkumulat. B'mod partikolari, kif ġie identifikat ukoll mir-Rapport dwar il-Mekkaniżmu ta' Twissija tal-2018 tal-Kummissjoni (imħejji skont l-Artikoli 3 u 4 tar-Regolament (UE) Nru 1176/2011 tal-Parlament Ewropew u tal-Kunsill (6)), il-Greċja qed tiffaċċja dawn id-diffikultajiet. Wara l-quċċata ta' 180,8 % tal-Prodott Domestiku Gross fi tmiem l-2016, id-dejn pubbliku baqa' 178,6 % tal-Prodott Gross Domestiku fi tmiem l-2017, l-ogħla livell fl-Unjoni. Il-pożizzjoni ta' investiment internazzjonali netta ta' qrib – 140 % tal-Prodott Gross Domestiku fl-2016 tibqa' wkoll għolja ħafna; barra minn hekk, minkejja li l-kont attwali qiegħed qrib il-bilanċ, għadu mhuwiex suffiċjenti biex jappoġġa tnaqqis tal-pożizzjoni ta' investiment internazzjonali netta kbira għal livelli prudenti b'ritmu sodisfaċenti. Il-qgħad, filwaqt li naqas mill-quċċata tiegħu ta' 27,9 % fl-2013, għadu 20,1 % f'Marzu 2018. Il-qgħad fuq terminu twil (15,3 % fi tmiem l-2017) u l-qgħad fost iż-żgħażagħ (43,8 % f'Marzu 2018) ukoll għadhom għoljin ħafna. L-ambjent tan-negozju għadu jeħtieġ aktar titjib konsiderevoli peress li l-Greċja xorta għadha lura ħafna mil-livell minimu tal-aħjar prestazzjoni f'diversi oqsma tal-komponenti strutturali tal-indikaturi ta' prestazzjoni ekonomika komparattivi (pereż. l-infurzar tal-kuntratti, ir-reġistrazzjoni ta' proprjetà, ir-riżoluzzjoni tal-insolvenza, eċċ.).
(7)
Filwaqt li s-settur bankarju jibqa' kapitalizzat biżżejjed, jibqa' jiffaċċja sfidi marbuta ma' livelli baxxi ta' profittabbiltà, stokkijiet kbar ta' skoperturi improduttivi; jibqgħu rabtiet b'saħħithom mal-Istat. Fl-aħħar ta' Marzu 2018, l-istokk ta' skoperturi improduttivi kien għadu għoli ħafna b'EUR 92,4 biljun jew 48,5 % tal-iskoperturi totali fil-karta tal-bilanċ. Il-Greċja adottat leġiżlazzjoni ewlenija taħt l-assistenza finanzjarja tal-Mekkaniżmu Ewropew ta' Stabbiltà biex tiffaċilita t-tindif tal-karti tal-bilanċ tal-banek, iżda huma meħtieġa sforzi kontinwi biex il-proporzjon ta' skoperturi improduttivi jinġieb għal livelli sostenibbli, u l-istituzzjonijiet finanzjarji jitħallew jissodisfaw il-funzjoni ta' intermedjazzjoni u ta' ġestjoni tar-riskju f'kull ħin. Barra minn hekk, jeżisti pjan direzzjonali għat-tnaqqis tal-kontrolli fuq il-kapital, bl-objettiv li jirrestawra l-fiduċja tad-depożitanti. Filwaqt li xi kontrolli fuq il-kapital ġew illaxkati, jenħtieġ li jsir iktar xogħol abbażi ta' punti ta' referenza miftiehma.
(8)
Minħabba li nqatgħet mis-self tas-suq finanzjarju mill-2010 ‘l hawn, il-Greċja bdiet terġa’ takkwista aċċess għas-suq permezz ta' ħruġ ta' bonds tal-gvern minn Lulju 2017. Madankollu, fost episodji ta' volatilità fis-swieq finanzjarji, id-dħul mill-bonds Griegi jibqgħu f'livelli għolja meta mqabbla ma' Stati Membri oħra taż-żona tal-euro, u l-kundizzjonijiet ta' self tal-Greċja jibqgħu fraġli fl-isfond ta' riskji ekonomiċi esterni. Iktar sforzi huma meħtieġa biex ikun żgurat aċċess kontinwu u stabbli għaas-suq għad-dejn sovran.
(9)
Fid-dawl ta' dan ta' hawn fuq, il-Kummissjoni tikkonkludi li l-Greċja għadha qed tħabbat wiċċha ma' riskji fir-rigward tal-istabbiltà finanzjarja tagħha li, jekk jimmaterjalizzaw, jista' jkollhom effetti negattivi sekondarji fuq Stati Membri oħra taż-żona tal-euro. Jekk jimmaterjalizzaw xi effetti negattivi sekondarji, dawn jistgħu jseħħu indirettament billi jkollhom impatt fuq il-fiduċja tal-investituri u b'hekk fuq l-ispejjeż ta' rifinanzjament għall-banek u s-sovrani fi Stati Membri oħra taż-żona tal-euro.
(10)
Fit-22 ta' Ġunju 2018, il-Grupp tal-Euro politikament qabel li jimplimenta miżuri addizzjonali biex jiżgura s-sostenibbiltà tad-dejn. Il-Greċja għandha stokk għoli ta' dejn ġenerali tal-amministrazzjoni pubblika f'livell ta' 178,6 % tal-Prodott Domestiku Gross fi tmiem l-2017. Il-Greċja diġà bbenefikat minn sostenn finanzjarju ġeneruż minn sħab Ewropej fuq termini konċessjonali u miżuri speċifiċi biex id-dejn jitqiegħed fuq bażi aktar sostenibbli ġew adottati fl-2012 u għal darb'oħra mill-Mekkaniżmu Ewropew ta' Stabbiltà fl-2017. L-analiżi tas-sostenibbiltà tad-dejn ta' Ġunju 2018 li saret mill-Kummissjoni b'kooperazzjoni mal-Bank Ċentrali Ewropew u f'kooperazzjoni mal-Mekkaniżmu Ewropew sabet li, jekk ma jittiħdux iktar miżuri, kien hemm riskji sinifikanti għas-sostenibbiltà tad-dejn, peress li l-Ħtiġijiet ta' Finanzjament Gross tal-Greċja kienu pproġettati li jitilgħu iktar minn 20 % tal-Prodott Domestiku Gross fuq żmien twil, limitu minimu li ġie stabbilit mill-Grupp tal-Euro bħala punt ta' riferiment li miegħu jiġu vvalutati r-riskji għas-sostenibbiltà tad-dejn. Il-miżuri miftiehma mill-Grupp tal-Euro fit-22 ta' Ġunju 2018 fuq dik il-bażi jinkludu l-estensjoni tal-maturitajiet medja ponderata b'għaxar snin oħra, ir-riportar ta' interessi u l-amortizzament b'żieda b'għaxar snin oħra kif ukoll l-implimentazzjoni ta' miżuri oħra ta' dejn. Flimkien mal-iżborż ta' EUR 15 000 miljun, li permezz tiegħu ir-riżervi ta' flus huma mistennija li jkopru l-ħtiġijiet ta' finanzjament tad-dejn sovran għal madwar 22 xahar wara tmiem il-programm, skont is-suppożizzjonijiet tax-xenarju bażi tal-Kummissjoni dawn il-miżuri huma mistennija li jkunu biżżejjed biex jiżguraw is-sostenibbiltà tad-dejn u jiżguraw li l-Ħtiġijiet ta' Finanzjament Gross se jibqgħu taħt l-20 % tal-Prodott Domestiku Gross sal-2060. Skont xenarju avvers, il-miżuri għal terminu medju maqbula mill-Grupp tal-Euro jkunu ta' kontribut pożittiv għas-sostenibbiltà tad-dejn għal xi żmien u jiżguraw li l-proporzjonijiet ta' ħtiġijiet ta' finanzjament gross jibqgħu taħt il-livelli limiti miftiehma sal-2036. Il-Grupp tal-Euro qabel li jirrevedi fi tmiem il-perjodu ta' grazzja tal-Faċilità Ewropea ta' Stabbiltà Finanzjarja fl-2032, jekk humiex meħtieġa miżuri addizzjonali tad-dejn sabiex jiġi żgurat ir-rispett tal-miri miftiehma għal ħtiġijiet ta' finanzjament gross, ġaladarba l-qafas fiskali tal-Unjoni Ewropea jkun rispettat, u jittieħdu azzjonijiet xierqa, jekk ikun meħtieġ.
(11)
Madankollu, fuq medda medja ta' żmien, il-Greċja teħtieġ li tkompli tadotta miżuri biex jindirizzaw is-sorsi jew is-sorsi potenzjali tad-diffikultajiet u timplimenta riformi strutturali biex tappoġġa rkupru ekonomiku robust u sostenibbli, fid-dawl tal-effetti li jintirtu ta' diversi fatturi. Dawn il-fatturi jinkludu daqqa serja u twila 'l isfel fl-ekonomija tul il-kriżi; id-daqs tal-piż tad-dejn tal-Greċja; il-vulnerabbiltajiet tas-settur finanzjarju tagħha; l-interkonnessjonijiet relattivament b'saħħithom u kontinwi bejn is-settur finanzjarju u l-finanzi pubbliċi Griegi, inkluż permezz ta' sjieda mill-Istat; ir-riskju ta' kontaġju ta' tensjonijiet qawwija f'wieħed minn dawk is-setturi lil Stati Membri oħra, kif ukoll l-esponiment tal-Istati Membri taż-żona tal-euro għad-dejn sovran Grieg.
(12)
Għal dak il-għan, il-Greċja impenjat ruħha fil-Grupp tal-Euro biex tkompli u tlesti r-riformi ewlenin kollha adottati taħt l-assistenza finanzjarja tal-Mekkaniżmu Ewropew ta' Stabbiltà u tiżgura li l-objettivi tar-riformi importanti adottati taħt il-programmi ta' assistenza finanzjarja jkunu salvagwardjati.
(13)
Il-Greċja impenjat ruħha wkoll biex timplimenta azzjonijiet speċifiċi fl-oqsma ta' politiki fiskali u fiskali-strutturali, tal-benessri soċjali, tal-istabbiltà finanzjarja, tas-swieq tax-xogħol u tal-prodotti, tal-privatizzazzjoni u tal-amministrazzjoni pubblika. Dawk l-azzjonijiet speċifiċi, li huma stipulati f'anness tad-dikjarazzjoni tal-Grupp tal-Euro tat-22 ta' Ġunju 2018, se jikkontribwixxu biex jiġu indirizzati s-sorsi potenzjali ta' diffikultajiet ekonomiċi.
(14)
Sabiex jiġu indirizzati r-riskji residwi u jiġi ssorveljat l-issodisfar tal-impenji mmirati għalihom, jidher li huwa meħtieġ u xieraq li l-Greċji tiġi soġġetta għal sorveljanza msaħħa skont l-Artikolu 2(1) tar-Regolament (UE) Nru 472/2013.
(15)
Il-Greċja ġiet ikkonsultata uffiċjalment, anki permezz ta' ittra formali mibgħuta fl-4 ta' Lulju 2018, u ngħata l-opportunità li tesprimi fehmietha dwar il-valutazzjoni tal-Kummissjoni. Fir-risposta tagħha tas-6 ta' Lulju 2018, il-Greċja qablet mal-valutazzjoni tal-Kummissjoni tal-isfidi ekonomiċi li l-pajjiż qed iħabbat wiċċu magħhom, li hija l-bażi għall-attivazzjoni ta' sorveljanza msaħħa.
(16)
Il-Greċja se tkompli tibbenifika mill-appoġġ tekniku taħt il-Programm ta' Appoġġ għal Riformi Strutturali (kif stabbilit bir-Regolament (UE) 2017/825 tal-Parlament Ewropew u tal-Kunsill (7)) għat-tfassil u l-implimentazzjoni ta' riformi, inkluż għat-tkomplija u t-tlestija ta' riformi ewlenin f'konformità mal-impenji ta' politika ssorveljati taħt sorveljanza msaħħa.
(17)
Il-Kummissjoni għandha l-ħsieb li tikkollabora mill-qrib mal-Mekkaniżmu Ewropew ta' Stabbiltà fil-kuntest tas-Sistema ta' Twissija Bikrija tagħha, fl-implimentazzjoni ta' sorveljanza msaħħa,
ADOTTAT DIN ID-DEĊIŻJONI:
Artikolu 1
Il-Greċja għandha tkun soġġetta għal sorveljanza msaħħa taħt l-Artikolu 2(1) tar-Regolament (UE) Nru 472/2013 għal perjodu ta' sitt xhur, li jibda mill-21 ta' Awwissu 2018.
Artikolu 2
Din id-Deċiżjoni hija indirizzata lir-Repubblika Ellenika.
Magħmul fi Brussell, il-11 ta' Lulju 2018.
Għall-Kummissjoni
Pierre MOSCOVICI
Membru tal-Kummissjoni
(1)  ĠU L 140, 27.5.2013, p. 1.
(2)  Ammont nett ta' bonds tal-EFSF b'valur ta' EUR 10 900 miljun ġew trasferiti lill-Faċilità għall-Istabbiltà Finanzjarja Ellenika f'Marzu 2012 u rritornati fi Frar 2015.
(3)  Ammont nett ta' EUR 2 000 miljun f'self għar-rikapitalizzazzjoni tal-banek li kienu mħallsa lura fi Frar 2017.
(4)  Id-Deċiżjoni ta' Implimentazzjoni tal-Kunsill (UE) 2016/544 tal-15 ta' Frar 2015 li tapprova l-programm ta' aġġustament makroekonomiku tal-Greċja (2015/1411) (ĠU L 91, 7.4.2016, p. 27).
(5)  Id-Deċiżjoni ta' Implimentazzjoni tal-Kunsill (UE) 2017/1226 tat-30 ta' Ġunju 2017 li temenda d-Deċiżjoni ta' Implimentazzjoni (UE) 2016/544 li tapprova l-programm ta' aġġustament makroekonomiku tal-Greċja (2015/1411) (ĠU L 174, 7.7.2017, p. 22).
(6)  Ir-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni ta' żbilanċi makroekonomiċi, sakemm dawn l-emendi jitqiesu meħtieġa biex jgħinu fil-korrezzjoni tal-iżbilanċi makroekonomiċi (ĠU L 306, 23.11.2011, p. 25).
(7)  Ir-Regolament (UE) 2017/825 tal-Parlament Ewropew u tal-Kunsill tas-17 ta' Mejju 2017 dwar l-istabbiliment tal-Programm ta' Appoġġ għal Riformi Strutturali għall-perjodu 2017 sa 2020 u li jemenda r-Regolamenti (UE) Nru 1303/2013 u (UE) Nru 1305/2013 (ĠU L 129.19.5.2017, p. 1).

Summary:
Għajnuna finanzjarja lill-Greċja
Għajnuna finanzjarja lill-Greċja
 
SOMMARJU TA’:
Regolament (UE) Nru 472/2013 dwar it-tisħiħ tas-sorveljanza ekonomika u baġitarja tal-pajjiżi fiż-żona tal-euro li jesperjenzaw jew ikunu mhedda b’diffikultajiet finanzjarji gravi
Deċiżjoni ta’ Implimentazzjoni (UE) 2019/338 dwar l-estensjoni tas-sorveljanza msaħħa għall-Greċja
Deċiżjoni ta’ Implimentazzjoni (UE) 2018/1192 dwar l-attivazzjoni ta’ sorveljanza msaħħa għall-Greċja
X’INHU L-GĦAN TAR-REGOLAMENT U MINN XIEX TIKKONSISTI L-GĦAJNUNA FINANZJARJA LILL-GREĊJA?
Ir-Regolament (UE) Nru 472/2013 huwa maħsub biex isaħħaħ is-sorveljanza ekonomika u baġitarja għall-pajjiżi taż-żona tal-euro li jesperjenzaw jew li jkunu mhedda b’diffikultajiet gravi fir-rigward tal-istabbilta finanzjarja tagħhom.  Il-Greċja rċeviet appoġġ finanzjarju mill-pajjiżi taż-żona tal-euro u mill-Fond Monetarju Internazzjonali (FMI) biex tiffaċċja d-diffikultajiet finanzjarji u l-isfidi ekonomiċi tagħha minn Mejju 2010 sa Awwissu 2018. Wara l-konklużjoni b’suċċess tal-programm ta’ appoġġ għall-istabbiltà fl-20 ta’ Awwissu 2018, il-Greċja ġiet integrata bis-sħiħ fil-qafas tas-Semestru Ewropew tal-koordinazzjoni tal-politika ekonomika u soċjali. Fl-istess ħin, il-qafas tas-sorveljanza msaħħa * kien attivat għal Greċja kif ipprovdut mir-Regolament 472 tal-2013.  
PUNTI EWLENIN
L-ewwel programm ta’ aġġustament:tħabbar mill-Grupp tal-Euro fit-2 ta’ Mejju 2010;ipprovda EUR 52.9 biljun f’self bilaterali minn pajjiżi membri fiż-żona tal-euro lill-Greċja taħt il-Faċilità ta’ Self Griega;il-FMI sellef ammont addizzjonali ta’ madwar EUR 20 biljun.  It-tieni programm ta’ aġġustament:ġie approvat mill-Grupp tal-Euro fid-9 ta’ Marzu 2012 u baqa’ għaddej sa ma skada f’Ġunju 2015;ipprova self ta’ EUR 141.8 biljun mill-pajjiżi tal-membri taż-żona tal-euro permezz tal-Faċilità Ewropea ta’ Stabbiltà Finanzjarja (EFSF);il-FMI sellef ammont addizzjonali ta’ madwar EUR 12-il biljun.  It-tielet programm ta’ aġġustament:beda fid-19 ta’ Awwissu 2015 u tlesta b’suċċess fl-20 ta’ Awwissu 2018 kif skedat;ipprovda self sa EUR 86 biljun mill-MES.  Qabel setgħu jinbdew in-negozjati mal-UE dwar it-termini tat-tielet programm ta’ aġġustament, il-Greċja kellha taqbel:dwar riformi tal-VAT u tal-pensjonijiet;li timplimenta d-Direttiva dwar l-irkupru u r-riżoluzzjoni tal-banek tal-UE;li tissalvagwardja l-indipendenza tal-awtorità statistika tal-Greċja;li tadotta kodiċi tal-proċedura ċivili.  Barra minn hekk, il-Greċja qablet li:terġa’ tikseb is-sostenibbiltà fiskali billi tirriforma s-sistemi tal-VAT u tal-pensjoni u tiġġieled l-evażjoni tat-taxxa;tissalvagwardja l-istabbiltà finanzjarja permezz tar-rikapitalizzazzjoni tal-banek (jiġifieri tirristruttura d-dejn u l-ekwità tagħhom) u ssaħħaħ il-governanza tagħhom;timplimenta riformi li jippromwovu t-tkabbir ekonomiku, il-ħolqien tal-impjiegi, il-kompetittività u l-investiment;timmodernizza l-amministrazzjoni statali u pubblika, b’mod partikolari billi ttejjeb l-effiċjenza tas-sistema ġudizzjarja u ssaħħaħ il-ġlieda kontra l-korruzzjoni.  Mal-konklużjoni b’suċċess tal-programm ta’ aġġustament, il-Kummissjoni Ewropea adottat id-Deċiżjoni ta’ Implimentazzjoni (UE)2018/1192 li attivat sorveljanza ekonomika u baġitarja msaħħa għall-Greċja, li daħlet fis-seħħ fil-21 ta’ Awwissu 2018. L-ewwel rapport dwar is-sorveljanza msaħħa dwar il-Ġreċja ġie ppubblikat f’Novembru 2018 u t-tieni wieħed fi Frar 2019. Id-Deċiżjoni ta’ Implimentazzjoni (UE) 2019/338 estendiet il-perjodu ta’ sorveljanza msaħħa għal perjodu ulterjuri ta’ 6 xhur mill-21 ta’ Frar 2019.Fil-5 ta’ Ġunju 2019, ġie ppubblikat it-tielet rapport ta’ sorveljanza msaħħa għall-Greċja.  
MINN META JIBDA JAPPLIKA R-REGOLAMENT?
Dan ilu japplika mit-30 ta’ Mejju 2013.
SFOND
Għal aktar informazzjoni, ara:Għajnuna finanzjarja lill-Greċja (Kummissjoni Ewropea)  Qafas ta’ sorveljanza msaħħa għall-Greċja (Kummissjoni Ewropea)  Programm MES għall-Greċja (Mekkaniżmu Ewropew ta’ Stabbiltà).  
TERMINI EWLENIN
Sorveljanza msaħħa: qafas ta’ wara l-programm adattat għall-Greċja fid-dawl tal-kriżi li ilha teżisti u l-isfidi ffaċċjati. Se jappoġġja l-kontinwazzjoni, it-tlestija, u t-twassil ta’ riformi maqbula taħt il-programm, f’konformità mal-impenji magħmula mill-awtoritajiet Griegi permezz ta’ monitoraġġ mill-qrib tas-sitwazzjoni ekonomika, fiskali u finanzjarja u l-evoluzzjoni tagħha.
DOKUMENTI EWLENIN
Ir-Regolament (UE) Nru 472/2013 tal-Parlament Ewropew u tal-Kunsill tal-21 ta’ Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b’diffikultajiet gravi fir-rigward tal-istabbiltà finanzjarja tagħhom (ĠU L 140, 27.5.2013, pp. 1-10)
Deċiżjoni ta’ Implimentazzjoni tal-Kummissjoni (UE) 2019/338 tal-20 ta’ Frar 2019 dwar l-estensjoni tas-sorveljanza msaħħa għall-Greċja (ĠU L 60, 28.2.2019, pp. 17-19)
Deċiżjoni ta’ Implimentazzjoni tal-Kummissjoni (UE) 2018/1192 tal-11 ta’ Lulju 2018 dwar l-attivazzjoni ta’ sorveljanza msaħħa għall-Greċja (ĠU L 211, 22.8.2018, pp. 1-4)
DOKUMENTI RELATATI
Deċiżjoni ta’ Implimentazzjoni tal-Kunsill (UE) 2015/1411 tal-19 ta’ Awwissu 2015 li tapprova l-programm ta’ aġġustament makroekonomiku tal-Greċja (ĠU L, 20.8.2015, pp. 12-16)
Deċiżjoni ta’ Implimentazzjoni tal-Kunsill (UE) 2015/1181 tal-19 ta’ Lulju 2015 dwar l-għoti ta’ assistenza finanzjarja għal żmien qasir mill-Unjoni lill-Greċja (ĠU L 192, 18.7.2015, pp. 15-18)
Deċiżjoni ta’ Implimentazzjoni tal-Kunsill (UE) 2015/1182 tal-19 ta’ Lulju 2015 li tapprova l-programm ta’ aġġustament tal-Greċja (ĠU L 192, 18.7.2015, p. 19)
l-aħħar aġġornament 24.07.2019